DECIZIA COMISIEI
din 20 decembrie 2007
privind recunoașterea, în principiu, a conformității dosarelor prezentate pentru examinare detaliată în vederea posibilei înscrieri a ipconazolului și a maltodextrinei în anexa I la Directiva 91/414/CEE a Consiliului
[notificată cu numărul C(2007) 6479]
(Text cu relevanță pentru SEE)
(2008/20/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (3),
întrucât:
(1)
Directiva 91/414/CEE prevede elaborarea unei liste comunitare de substanțe active a căror utilizare în produsele de protecția plantelor este autorizată.
(2)
La 30 martie 2007, Kureha GmbH a înaintat autorităților din Regatul Unit un dosar privind substanța activă ipconazol, însoțit de o cerere de înscriere a acesteia în anexa I la Directiva 91/414/CEE. La 2 iulie 2007, Biological Crop Protection Ltd a înaintat autorităților din Regatul Unit un dosar privind maltodextrina, însoțit de o cerere de înscriere a acesteia în anexa I la directiva menționată anterior.
(3)
Autoritățile britanice au informat Comisia că, la o primă analiză, se pare că dosarele pentru substanțele active în cauză îndeplinesc cerințele în ceea ce privește datele și informațiile menționate la anexa II la Directiva 91/414/CEE. De asemenea, dosarele depuse par să respecte cerințele în materie de date și informații prevăzute în anexa III la Directiva 91/414/CEE în ceea ce privește un produs de protecția plantelor care conține substanța activă în cauză. În conformitate cu dispozițiile articolului 6 alineatul (2) din Directiva 91/414/CEE, dosarele au fost transmise ulterior de către solicitant Comisiei și celorlalte state membre și au fost prezentate Comitetului permanent pentru lanțul alimentar și sănătatea animală.
(4)
Prezenta decizie confirmă în mod oficial, la nivelul Comunității, faptul că dosarele îndeplinesc, în principiu, cerințele în ceea ce privește datele și informațiile prevăzute în anexa II și, pentru cel puțin un produs de protecția plantelor care conține substanța activă în cauză, cerințele prevăzute în anexa III la Directiva 91/414/CEE.
(5)
Prezenta decizie nu aduce atingere dreptului Comisiei de a cere solicitantului să prezinte date sau informații suplimentare în scopul clarificării anumitor aspecte ale dosarului.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Fără a aduce atingere articolului 6 alineatul (4) din Directiva 91/414/CEE, dosarele privind substanțele active prevăzute în anexa la prezenta decizie, care au fost transmise Comisiei și statelor membre în vederea înscrierii acestor substanțe în anexa I la directiva menționată anterior, îndeplinesc, în principiu, cerințele în ceea ce privește datele și informațiile prevăzute în anexa II la directiva menționată anterior.
Dosarele îndeplinesc, de asemenea, cerințele în materie de date și informații prevăzute în anexa III la directiva menționată anterior în ceea ce privește un produs de protecția plantelor care conține substanța activă în cauză, ținând seama de utilizările propuse.
Articolul 2
Statul membru raportor continuă examinarea detaliată a dosarelor menționate la articolul 1 și comunică concluziile examinării sale Comisiei, însoțite de o recomandare privind înscrierea sau nu în anexa I la Directiva 91/414/CEE a substanțelor active menționate la articolul 1, precum și orice condiții privind respectivele înscrieri, în cel mai scurt termen posibil și într-o perioadă de cel mult un an de la data publicării prezentei decizii în Jurnalul Oficial al Uniunii Europene.
Articolul 3
Prezenta decizie se adresează statelor membre.
Adoptată la Bruxelles, 20 decembrie 2007.